ወጣቱ የታላቁ መሪ አስተሳሰብ ለህዳሴው ጉዞ ስኬት ሊጠቀምበት ይገባል- ፕሬዚዳንት ሙላቱ ተሾመ
የቀድሞ ጠቅላይ ሚኒስትር ታላቁ መሪ መለስ ዜናዊን አስተሳሰብና ተግባራት ወጣቱ ትውልድ  ህዳሴውን ጉዞ  ለማስቀጠልና ለማፋጠን ሊጠቀምበት እንደሚገባ የኢትዮጵያ ፌዴራላዊ ዴሞክራሲያዊ ሪፐብሊክ ፕሬዚዳንት ዶክተር ሙላቱ ተሾመ አሳሰቡ። ፕሬዚዳንት ሙላቱ፤ ታላቁ መሪ መለስ ከትግል ጀምሮ በሕይወት ዘመናቸው ሲያደርጓቸው የነበሩ ተግባራት ፎቶግራፎች፣ ይለብሷቸው የነበሩ አልባሳት፣ የጽሁፎቻቸው ማሳያዎችንና የትግሉን ሂደት ከፊል ገፅታዎችን የያዘ አውደ ርዕይ ትናንት መርቀው ከፍተዋል። ፕሬዚዳንት ዶክተር ሙላቱ በዚሁ ወቅት እንደገለጹት፤ ታላቁ መሪ መለስ ለአገሪቷ ዲሞክራሲን፣ልማትንና ብልፅግናን ለማምጣት ያስቻሉ አስተሳሰቦችን ያፈለቁ ናቸው።ስለሆነም ወጣቱ ትውልድ ይህንን አስተሳሰብ በመላበስ የመለስን ስኬቶች ማስቀጠል ይጠበቅበታል ነው ያሉት ። ታላቁ መሪ ሙስናን ለመከላከል አስቀድሞ ዲሞክራሲን ማረጋገጥ ተገቢ መሆኑን ያምኑ እንደነበር ያስታወሱት ዶክተር ሙላቱ፤ ለሕግ የበላይነት መከበር መታገላቸውንም አንስተዋል።   በአሁኑ ወቅት እየታዩ ያሉ የልማት ውጤቶችና ቀጣይ የህዳሴ ጉዞው ስኬቶች የታላቁ መሪ የአስተሳሰብ ፍሬዎች መሆናቸውን ጠቁመዋል። የታላላቅ ፕሮጀክቶች ስራ ከዲሞክራሲ፣ ሰላም ማስከበር እና ልማት ጋር በጋራ ማስኬድ ተችሏል ሲሉ አስታውቀዋል። ታላቁን መሪ ለመዘከር የተጀመረው አውደ ርዕይን ለተከታታይ ስድስት ቀናት ለእይታ ክፍት ይሆናል።    የታላቁ መሪ መለስ ዜናዊ የአምሰተኛ ዓመት መታሰቢያ "'የሃሳብ ድህነትን ታግሎ ያሸነፈ መሪ' በሚል መሪ ሀሳብ እየተከበረ ይገኛል- (ኢዜአ)። 